text: Beboer indlagt efter brand på asylcenter
  15 marts 2016 kl. 21.02
  Et værelse på asylcenteret i Sommersted udbrændte tirsdag. En beboer blev indlagt til kontrol for røgforgiftning.
  Klokken 17.23 fik Syd- og Sønderjyllands Politi anmeldelse på telefon 1-1-2 om, at der var udbrudt brand på asylcenteret i Sommersted.
  - Branden var kraftig, men brandvæsenet var hurtigt fremme. Så kun et værelse udbrændte, fortæller vagtchef ved Syd- og Sønderjyllands Politi, Ole Aamand, til TV SYD.
  Local Eyes var også hurtigt på stedet. Se videoen ovenfor, og se flere videoer på www.localeyes.dk.
  Flere beboere blev undersøgt på asylcenteret, og en enkelt asylansøger blev kørt til Aabenraa Sygehus, hvor han blev indlagt til observation for røgforgiftning. Han blev dog udskrevet kort tid efter.
  - Vi kender endnu ikke årsagen til branden. Det er vi nu ved at undersøge, fortsætter vagtchefen.
  Anmeldelse om brand på asylcenter Sommersted. Var heldigvis kun et enkelt værelse og der var hurtig styr på branden. Vagtchefen. #politidk
  
  